b'\n_START_ARTICLE_\nPropolis\n_START_PARAGRAPH_\nPropolis ali zadelavina je smolast \xc4\x8debelji proizvod, ki so mu \xc5\xbee v antiki namenjali posebno pozornost. Beseda propolis je gr\xc5\xa1kega izvora in pomeni pred mestom oziroma obrambo mesta. \xc4\x8cebele ga uporabljajo za premaz notranjih sten panja, za zadelovanje notranjih razpok in \xc5\xa1pranj, za popravilo satja, zato ga imenujemo tudi zadelavina.\n_START_SECTION_\nSestava propolisa\n_START_PARAGRAPH_\nPropolis je sestavljen iz razli\xc4\x8dnih rastlinskih smol ki jih \xc4\x8debele naberejo na popkih topola, breze in na drugih rastlinah. Nabranim smolam \xc4\x8debele dodajo \xc5\xa1e izlo\xc4\x8dek iz \xc5\xbelez slinavk. \xc4\x8cebele dodajo smolam tudi vosek, da snov postane bolj lepljiva. Barva propolisa je od zelenorumene do temnorjave, odvisno od izvora in starosti. Pri vi\xc5\xa1jih temperaturah je lepljiv, pri nizkih pa krhek ter se ob lomljenju drobi. Kemijska vsebnost propolisa: smole in balzami (55%), vosek (30%), eteri\xc4\x8dna olja (10%), cvetni prah (5%). Z natan\xc4\x8dnimi fizikalno-kemijskimi metodami so v propolisu na\xc5\xa1li \xc5\xa1e 60 razli\xc4\x8dnih snovi od katerih so najbolj zna\xc4\x8dilni flavoni, flavonoidi, razli\xc4\x8dne organske kisline, aldehidi in druge.\n_START_SECTION_\nDrugi na\xc4\x8dini uporabe\n_START_PARAGRAPH_\nPropolis vse pogosteje uporabljajo pri biolo\xc5\xa1kem na\xc4\x8dinu pridelovanja hrane za uni\xc4\x8devanje rastlinskih zajedavcev in mr\xc4\x8desa. Uporabljajo ga tudi kot mazilo, ki rane nastale pri obrezovanju drevja varuje pred glivicami. Poleg tega, da propolis za\xc5\xbeigajo kot kadilo, ga uporabljajo razred\xc4\x8denega v vodi tudi kot lak za za\xc5\xa1\xc4\x8dito lesa in za za\xc5\xa1\xc4\x8dito pred rjo na kovinah. Izdelovalci godal \xc5\xa1e danes uporabljajo za svoja glasbila lak na osnovi propolisa.'